Om ca pain homa ne,
maji ta ac caparut na Jeju,
pan horoho mama' ac urut pain na xijein cacarain com ma',
Galileia ma'.
Ma' na xijein wixinain quem.
Tiberíades nanain quem.
Mija nana wari' co ja' ja' nanaparut.
Om ca paric camain' caca.
Xi om ne ca querec ara cocon Jeju pain ca an hwet pe cain ca hwara' opa nucun pain ca quep xio pin cocon oro wari' co caxi nana pane.
Piri' xi' e' ac caparut na,
piri' mama' ac urut pain na ca tamaja pan ne macan'.
Xao to ac urut na.
Wirico Jeju ma',
warut pain ca taxipa' urut con ca',
xao to ac urut na.
Wixicam pin na xec nein Páscoa ma',
je i ma' xec nein ca tomi' querec te wi urut pain ca judeu urut ca'.
Noro noro ac ca na Jeju.
Querec ac tococwa na oro wari' co hwet xun nonon ma'.
Mija nana wari' ta.
Om ca paric camain' caca.
Tomi' querec ac con na Filipe Jeju:
Main xi cut to xin carawa ca cao' xi' caca oro wari' cwa' quem non.
Tomi' querec e' non.
Xi taxi' pan ara xucun pain ca ara ta' ca ma'.
Mo xi ma' 200 capari' denário ca mam' cut xin capam' iri',
iri' cote ne dinheiro paxi' xira,
om xi xam' cocon.
An an wijimain e' xirarain,
om om xiroron.
Om xi xam' cocon ta!
Ac i ma' na ca tomi' ca Filipe.
Tomi' ac ca na win ma' nuxut ma',
André coxa' ca Pedro ma':
Ma' paxi' na pije' cwa' Jeju.
Ma' non wijimain carawa ca cao' wa.
Ma' 5 non wijimain capam',
ma' 2 non wixicon hwam quem.
Om xi ma'am camain' caca pain wijimain caramaxicon ta.
Xi mija ara caca ta na ca tomi' ca André ma'.
Xao to je ta jujun oro wari' cwa' ta ac caparut na Jeju.
Mija nain i ma' tononoin.
Je ca xao to to caca ma',
xao to xao to pi' pin nana.
Mija nana wari'.
Ac ca ma' 5.000 caca na ca tarama' nucucun co to nanain i ma'.
Cut ac cain na capam' Jeju.
Tomi' ac con na Iri' Jam:
Tomi' querec te urut pum pain ca mi' maparut pain capam' ca' quem Te non,
maxiram' mi' ac tococwa pain na co xao to nanain i ma'.
Ac i ma' na con hwam quem.
Cao' cao' ma'am ac caca na.
Ma'am pin iri nana ne,
tomi' ac caparut na pain ca taxipa' urut con ca':
Om ta waraju xin oro pawirinain ma'.
Pan cut jein ta naparut.
Pan cut ac urut pain na,
cut ho' cut ho' ac urut pain na pain coco quem.
Moin' 12 na cotain parut.
Je i ma' pawirinain capam' ca ma' 5 ma' ira.
Cao' cao' ma'am ca' ara xi' nanain.
Querec iri nanain i ma' oro wari' ne,
pain ca an hwet pe cain ca hwara' opa nucun ma',
pain ca tomi' hwara' pin cain capam' con hwam ma',
tomi' ac caca na:
Wirico co cwa' xin profeta co xirao' pe caca pain cara pane,
co main maqui' tarain macan' ca' caca pane.
Wirico ma' ira nana.
Jeju ma',
taxi' nonon oro wari' pain ca quep xat xun cocon pain ca taramaxicon pe ho' xut ta cocon ma' quem.
Je ca paca' mami' cocon ma'.
Piri' mao xica' pe ac cain na pacun.